Source: http://www.bihon.ro/antrenor-nou-la-csm-digi-oradea/1836526
Timestamp: 2019-04-25 19:49:37+00:00

Document:
Antrenor nou la CSM Digi Oradea - BIHON
Antrenor nou la CSM Digi Oradea
22. mai 2017 13:07	 Reactualizat la:	 22. mai 2017 21:47
La mai puţin de o zi de la ratarea câştigării titlului naţional, conducerea CSM Oradea a decis să nu mai reînnoiască înţelegerile cu cei doi antrenori ai echipei de polo, Kádár Kálmán şi Gheorghe Dunca, aflaţi la final de contract.
Noua conducere tehnică a formaţiei va fi alcătuită din Dorin Costrăş – antrenor pirncipal şi Ciprian Câmpianu – secund.
În vârstă de 58 de ani, Dorin Costrăş s-a mai aflat la cârma CSM Digi în perioada 2013-2015, cu care a cucerit titlul naţional în 2014, reuşind să califice echipa orădeană în grupele LEN Champions League. A fost un jucător legendar al echipei Crişul, cu care a câştigat titlul naţional în anii 1985 şi 1986. A mai evoluat, de-a lungul carierei sale, la CN Barcelona şi Barceloneta. S-a retras din activitatea de jucător în 1999. Ca antrenor, a pregătit echipele Barceloneta, Sabadell, Mediterani, CN Mataro şi Mallorca. A fost component al echipei naţionale a României în perioada 1978-1993, pentru care a avut 276 de selecţii şi a marcat 422 de goluri. A evoluat cu reprezentativa noastră la JO 1980, CM 1978 şi 1991, precum şi la toate ediţiile CE din perioada în care a jucat sub tricolor.
„Pentru mine este o altă provocare. Am acceptat să încep un proiect nou, de întinerire şi remaniere masivă a lotului. Actuala echipă a ajuns la un capăt de ciclu, a avut performanţe foarte bune, dar în ultima perioadă, chiar dacă a mai obţinut unele rezultate remarcabile – mă refer aici la disputarea finalei LEN Euro Cup – a început să nu mai răspundă la comenzi. Vom încerca să ne bazăm cât mai mult pe jucători tineri, de perspectivă şi să clădim o nouă echipă, chiar dacă nu vom mai putea să ne batem la titlu pentru o perioadă, sperăm, cît mai scurtă”, ne-a declarat noul şi totodată mai vechiul antrenor al CSM Digi, Dorin Costrăş.
La rândul său, preşedintele CSM Oradea, Şerban Sere a accentuat importanţa noului proiect pentru poloul orădean. „Contractele antrenorilor Kádár Kálmán şi Ghiţă Dunca, cărora le mulţumim pentru activitatea lor, au expirat şi nu au mai fost reînnoite. Cauza nu o constituie neapărat ratarea obiectivelor din competiţiile interne – câştigarea Superligii şi a Cupa României. Este vorba însă de un proiect nou şi ambiţios pe care îl gândim, de promovare a jucătorilor tineri şi am considerat că persoanele cele mai potrivite pentru a-l implementa sunt Dorin Costrăş şi Ciprian Câmpianu. Câmpianu a fost de altfel şeful centrului de copii şi juniori şi cunoaşte foarte bine sectorul juvenil al poloului orădean”, a afirmat Şerban Sere.
Taguri: antrenor, csm digi oradea, dorin costras, Kádár Kálmán, polo
CSM Digi s-a calificat în finală
CSM Oradea începe play-off-ul: „Putem bate orice echipă”

References: CSM 
 CSM 
 CSM 
 CSM 
 CSM 
 CSM 
 csm 

CSM 

CSM